RWI ปิดเช้าพุ่ง 6% หลังกางแผนปี 65 ลุยขยายรายได้ธุรกิจเดิม 15%
RWI ปิดเช้าพุ่ง 6% หลังกางแผนปี 65 ลุยขยายรายได้ธุรกิจเดิม 15% เพื่อสร้างความยั่งยืนของรายได้และกำไรต่อไปในอนาคต และเสริมความแข็งแกร่งมากขึ้น
4 มี.ค. 2565

ผู้สื่อข่าวรายงานว่าวันนี้ (4 มี.ค. 2565) ราคาหุ้น บริษัท ระยองไวร์ อินดัสตรีส์ จำกัด (มหาชน) หรือ RWI ปิดภาคเช้า อยู่ที่ระดับ 1.90 บาท เพิ่มขึ้น 0.10 บาท หรือ 5.56% โดยทำจุดสูงสุดที่ 1.91 บาท และทำจุดต่ำสุดที่ 1.80 บาท ด้วยมูลค่าการซื้อขาย 98.85 ล้านบาท

นายเชิดศักดิ์ กู้เกียรตินันท์ กรรมการผู้จัดการ RWI เปิดเผยว่า บริษัทฯ มีแผนขยายรายได้ในธุรกิจเดิมประมาณ 15% ในปี 2565 และกำลังอยู่ระหว่างการพิจารณาการขยายธุรกิจที่เกี่ยวเนื่องกับฐานธุรกิจเดิม และฐานลูกค้าเดิม เพื่อสร้างความยั่งยืนของรายได้และกำไรต่อไปในอนาคต
ทั้งนี้บริษัทฯ มุ่งเน้นการปรับเปลี่ยนพื้นฐาน (Fundamentals) การผลิต การขาย และการเงิน ของบริษัทฯ ให้แข็งแกร่งมากขึ้น โดยปรับเพิ่มเทคโนโลยีการผลิต การเพิ่มระบบการจัดการผลิต การจัดซื้อการบริหารระดับวัตุดิบ และสินค้าสำเร็จรูป การจัดส่งสินค้าให้รวดเร็ว และการเพิ่มคุณภาพสินค้า และบริการก่อนและหลังการขาย